[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.7.2007

SEC(2007) 936

A BIZOTTSÁG SZOLGÁLATAINAK MUNKADOKUMENTUMA A HATÁSVIZSGÁLAT ÖSSZEFOGLALÁSA

A sportról szóló fehér könyv kiegészítő dokumentuma {COM(2007) 391 végleges} {SEC(2007) 932} {SEC(2007) 934} {SEC(2007) 935}

A sportról szóló fehér könyv hatásvizsgálata azt mutatja be, hogy milyen indítóokok és milyen folyamat vezetett a Bizottság azon döntéséhez, hogy fehér könyvet dolgozzon ki a sportról. A döntés a munkatársak tudására, a kormányzati és nem kormányzati érdekelt felekkel folytatott széleskörű konzultációkra, valamint már meglévő jelentésekre és tanulmányokra[1] támaszkodik, melyek segítségével a Bizottság felismerte, hogy melyek azok a kiemelten kezelendő területek, melyekkel egy sport terén hozandó politikai kezdeményezésnek foglalkoznia kell. Az elemzés egyrészt megerősítette, hogy a legkülönfélébb elvárásokat támasztják az Európai Unióval szemben, hogy – a sport autonómiájának megőrzése mellett – vegye jobban figyelembe a sport sajátságos jellemzőit a közösségi politikában[2], és hogy számos olyan terület létezik a sport terén, ahol az uniós kezdeményezések hozzáadott értéket jelentenének a nemzeti szinten már meglévő intézkedések mellett. Másrészt azt is megállapította, hogy a sportban rejlő lehetőségeket szociális és gazdasági területen is jobban ki lehetne használni, elősegítve ezzel az Európai Unió stratégiai céljainak elérését. A meglévő jogi keretek ugyan nem ruházzák fel az Európai Uniót saját jogi kompetenciával a sport területén, mindazonáltal egy olyan területről van szó, amelyre az EK-Szerződés számos előírása vonatkozik, és amely tárgya az Európai Bíróságok által hozott ítéleteknek és a Bizottság döntéseinek is. Azt a tényt azonban, hogy a komplex európai sport, melynek szerteágazó dimenziói a közösségi politika számos területével kölcsönhatásban állnak, jelenleg új szociális és gazdasági realitásoknak és kihívásoknak néz elébe, még nem követte átfogó közösségi szintű kezdeményezés. Ezért bármilyen válasznak, amit az érintett felek uniós szintű kezdeményezésre vonatkozó elvárásaira fogunk adni, holisztikus politikai megközelítésen kell alapulnia, amely egyrészt figyelembe veszi a mögöttes jogi kontextust, másrészt pedig azt, hogy a sport autonómiájának és a szubszidiaritás elvéből fakadó követelményeknek érvényesülniük kell. Minden ilyen jellegű kezdeményezés természetesen a Bizottság illetékes szolgálatainak szoros együttműködését kívánja.

Mindezek fényében a hatáselemzés ismerteti a sport területén hozandó bizottsági kezdeményezés melletti megfontolásokat, elmagyarázza a mögöttes okokat, rávilágít az alapvető problémákra, valamint bemutatja a fő célkitűzéseket. Az alapvető problémák három fő területhez kapcsolódnak, mégpedig a sport társadalmi szerepéhez, a sport gazdasági dimenziójához és a sport szervezeti kérdéseihez. Egy lista formájában kerülnek bemutatásra, amelyben a problémák és a velük kapcsolatos fő kihívások is megtalálhatóak.Tekintettel arra, hogy egy átfogó kezdeményezésnek igen sok témát érintenie kell, a hatáselemzés céljára hat kiemelten kezelendő problémát különítettünk el. E problémák az érintett felek főbb aggodalmait tükrözik:

a) a jogbiztonság hiánya a közösségi jognak a sport területén való alkalmazásával kapcsolatban,

b) főként a professzionális sporttal kapcsolatos irányítási kérdések, különös tekintettel a játékosok ügynökeinek körében elterjedtnek tűnő, illegális eljárásokra, a kiskorú sportolók gyenge védelmére, valamint a doppingolás, a rasszizmus és a sporttal kapcsolatos erőszak káros hatásaira,

c) a sport finanszírozásának kérdései és azon kihívások, melyek a sport lokális szinten való finanszírozásának hagyományos módjaiból fakadnak,

d) a sportpolitika megteremtéséhez szükséges, a sportszektorra vonatkozó adatok hiánya,

e) a túlsúly, az elhízás, a szív- és érrendszeri betegségek, valamint a csont-ízületi gyulladás elterjedése, ami nagyrészt a testmozgás hiányára vezethető vissza,

f) a sportnak csupán részleges bevonása az oktatási és képzési politikába.

A jelentés rávilágít arra, hogy a sporttal kapcsolatos közösségi kezdeményezésnek azt kell célul tűznie, hogy stratégiai irányt adjon a sport szerepének Európában, ösztönözze a meglévő problémákról való vitát, és növelje a szektor láthatóságát a közösségi döntéshozatalban. A jelentés megállapítja, hogy a kezdeményezés arra törekszik, hogy bemutassa és elismerje a sport társadalmi, gazdasági és szervezeti jellemzőit, valamint támogassa azokat a közösségi döntéshozatalon belül. További célunk a sport nagyobb fokú bevonása a már meglévő vagy tervbe vett uniós programokba és akciókba, valamint azon lehetőségek feltérképezése, hogy hogyan lehetne az uniós pénzügyi eszközök általi támogatást a sporttal kapcsolatos projektekre is kiterjeszteni. A hatáselemzés ezen kívül hatékonyabb párbeszédet és együttműködési kereteket tűz ki célként közösségi szinten a sport számára.

A hatáselemzés négy különböző lehetőséget vázol az európai sport szerepének meghatározására a jelenlegi jogi és politikai kontextusban.

- Az első lehetőség a közösségi szintű akció elmaradása. Ez a sport terén fennálló helyzet folytatásához vezet.

- A második lehetőség abban áll, hogy egy zöld könyv segítségével további konzultációkat indítunk a sporttal kapcsolatos közösségi kezdeményezés szükségességéről.

- A harmadik egy széleskörű, átfogó kezdeményezésben rejlik, mégpedig egy nem kötelező erejű jogi eszköz (fehér könyv vagy közlemény) elfogadásában.

- A negyedik lehetőség pedig az egyes problémákra vonatkozó szabályozási intézkedésekre valamint a sport közösségi politikákba történő, nagyobb fokú bevonására terjed ki.

A hat kiemelten kezelendő területre vonatkozó kezdeményezések lehetséges hatásainak, hatékonyságának, költséghatékonyságának, koherenciájának és lehetséges kockázatainak elemzésén keresztül a jelentés arra a következtetésre jut, hogy az első lehetőség (a közösségi kezdeményezés elmaradása) nem elégítené ki az érintett felek igényeit, és a sport terén jelentkező kihívások megfelelő kezelésének további elmulasztásához vezetne. Tekintettel az utóbbi években végzett átfogó konzultációkra a jelentés nem tartja szükségesnek további konzultációk folytatását (második lehetőség). A szabályozási intézkedések ill. jogi eszközök számos területen való bevezetése (negyedik lehetőség) azzal kockázattal járna, hogy nem érvényesülne a szubszidiaritás elve és a sport autonomiája, továbbá ez az opció figyelmen kívül hagyná a sport szerteágazó dimenzióit.

A legjobb megoldásnak a fehér könyv elkészítése bizonyul, mert ez felel meg legjobban a kitűzött céloknak, és ez a legköltséghatékonyabb alternatíva.Egy a kulcsfontosságú témák számára konkrét intézkedéseket vázoló cselekvési terv segítségével a fehér könyv a leghatékonyabb akciókat különféle szinteken koncentrálná, és mindezt a sport autonómiájának és az európai sporthoz kapcsolodó elkülönült hatáskörök megőrzése mellett. Ez az a lehetőség, amelyik a leginkább megfelel azon kívánságnak, hogy a meglévő jogi kereteken belül politikai súlyt és láthatóságot adjunk egy közösségi szintű, a sportra irányuló kezdeményezésnek.

[1] Az utóbbi években a kormányzati és nem kormányzati érdekelt felekkel folytatott konzultációk részletes összefoglalását lásd a fehér könyvet kiegészítő munkadokumentum III. mellékletében.

[2] Az Európai Tanács 2000-ben hozott Nizzai Nyilatkozatában megfogalmazottak szerint.